Gordhan het Grondwet oortree, bevind OB | Netwerk24
Deur Christiaan du Plessis 05 Julie 2019 14:17
Pravin Gordhan, minister van openbare ondernemings, het die Grondwet oortree met die stigting van 'n afsonderlike intelligensie-eenheid in die Suid-Afikaanse Inkomstediens (SAID).
Dit was net een van verskeie verdoemende bevindinge teen Gordhan wat adv. Busisiwe Mkhwebane, openbare beskermer (OB), Vrydag op 'n nuuskonferensie in Pretoria bekend gemaak het.
Mkhwebane het bevind Ivan Pillay van die SAID het met Gordhan se goedkeuring hierdie sogenaamde spioenasie-eenheid onwettig gestig. Sy het ook bevind dat Oupa Magashula, voormalige kommissaris van die SAID, onder eed vir haar gejok het oor die bestaan van hierdie eenheid. Verder sê sy in haar bevindinge Gordhan het die etiese kode van die uitvoerende gesag oortree deur die parlement om die bos te lei oor 'n ontmoeting met Ajay Gupta.
Mkhwebane het pres. Cyril Ramaphosa gevra om dissiplinêre stappe teen Gordhan te doen in verband met sy oortreding van die Grondwet sowel as die etiese kode vir die uitvoerende gesag. Sy het ook aanbeveel dat 'n strafregtelike ondersoek teen Gordhan, Pillay en ander amptenare gedoen word wat by die intelligensie-eenheid betrokke was.